સુરતમાં પાટીદાર અભિવાદન સમારોહના નામે ભાજપ પાટીદારોમાં પોતાનો ગઢ મજબૂત હોવાનું સાબિત કરવા માગતું હતું, પરંતુ ભાજપે ન ધારેલી સ્થિતિ સર્જાઇ.ભાજપના રાષ્ટ્રીય અધ્યક્ષ અમિત શાહ અને મુખ્યમંત્રી વિજય રૂપાણીની હાજરીમાં ખુરશીઓ ઉછળે તે ઘટના ગુજરાતના રાજકારણ માટે હાલના તબક્કે ચોક્કસ અસાધારણ જ ગણવી પડે. સચિવાલયમાં ચાલતી ચર્ચામાં હવે અમિત શાહનું વજન પણ પોતાના જ ગુજરાતમાં ઓછું થયું હોવાનું મનાઈ રહ્યું છે. આ ઘટના બનવા પાછળ અનેક રાજકીય તર્ક થઈ રહ્યાં છે. એક તર્ક એવો છે કે ગુજરાતમાં અગાઉ મુખ્યમંત્રીને હટાવવા આવી ઘટનાઓ બની છે જેમાં પૂર્વ મુખ્યમંત્રી કેશુભાઇ પટેલ હોય કે સુરેશ મહેતા કે પછી આનંદીબહેન પટેલને હોદ્દા પરથી દૂર કરવા ભાજપની જ આંતરિક જૂથબંધીએ સુરતવાળી કરી હતી.